34. schôdza NR SR - 5.deň - B. popoludní
Dátum: 2018-09-17
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

116. Ďakujem veľmi pekne, pán predsedajúci. Ja teda musím povedať, že zo svojej kancelárie som s úžasom sledovala túto diskusiu, ktorá trvá teda už niekoľko hodín a ktorú ani tak neposúvame my ako predkladatelia, ale posúvajú ju poslanci pána Kotlebu. A ono sa to posunulo od niečoho veľmi racionálneho, čo sa týka inak obrovskej skupiny heterosexuálne orientovaných ľudí, k slovným spojeniam, ako adopcia detí alebo súlož so zvieratami. A týmto smerom to posúvajú ľudia, ktorí si hovoria, že sú poslancami Národnej rady Slovenskej republiky a že majú to právo tu niekoho zastupovať a vyžadujú od nás ostatných, čo tu sedíme, rovnakú úctu, ako napríklad máme my medzi sebou. Ak hovoríme o návrhu zákona, ktorý predkladáme my, tak ja si vyprosím, aby ste vy hovorili o slovných spojeniach, ako je súlož so zvieratami. Ak tak mienite robiť, tak potom si nezaslúžite úctu nikoho. Naozaj sme prišli s návrhom, ktorý je úplne miniatúrny v porovnaní s tým, čo všetko by mala začať riešiť táto spoločnosť, ktorá by mala prijať, že medzi nami žijú ľudia, ktorí sú homosexuálne orientovaní a žijú v nejakých zväzkoch, ktoré nie sú oficiálne prijaté, že medzi nami žije obrovská skupina ľudí, ktorí majú v tejto krajine nejaké povinnosti, ale nemajú také isté práva. Rovnako by sme mali prijať, že sa to týka aj heterosexuálne orientovaných párov, ktorým nikto, nikto, ani vy, pán Kotleba, ani vaši mužíci nebudete diktovať, ako majú oni žiť. Oni sú občanmi Slovenskej republiky, oni tu vytvárajú hodnoty, ďaleko väčšie hodnoty, ako si napríklad pán Mazurek len dokáže predstaviť. Oni sú ľudia, ktorí tu už roky rokúce platia dane a napriek tomu musia potom pri prenose z Národnej rady počúvať ľudí, ako ste vy, ktorí im budú donekonečna zakazovať, ktorí ich budú donekonečna dehonestovať, ktorí budú používať pri debate o registrovaných partnerstvách a o naozaj miniatúrnych kozmetických zmenách, ako je napríklad tá ˇOČR-ka, ako je napríklad to, že partneri, ktorí spolu žijú dvadsať rokov, majú právo sa dozvedieť o zdravotnom stave toho druhého, čo je úplne esenciálna záležitosť, oni musia počúvať žvásty, vaše žvásty o sexuálnom živote so zvieratami, medzi čo vy dávate rovnítko. Vy ste, pán Kotleba, hovorili o tom, že ste si nevedeli ani predstaviť, že jedného dňa sa tento parlament bude seriózne zaoberať tým, že ľudia, ktorí prešli zmenou pohlavia, by mali mať nejaké práva. Ja v mojom svete som si ani zďaleka nevedela predstaviť, že v 21. storočí v roku 2018 budú v parlamente sedieť fašisti, ktorí budú schopní ešte dehonestovať obrovskú skupinu ľudí. A teraz nehovorím iba o homosexuálne orientovaných ľuďoch. Hovorím o všetkých tých heterosexuálne orientovaných ľuďoch, ktorí jednoducho nechcú vstúpiť do manželstva, a vy nemáte právo ich dehonestovať, ich degradovať a diktovať im, ako majú žiť a nedať im možnosť začať žiť v oficiálne uznanom zväzku. Ja keď som sledovala tú debatu, páni, ja mám naozaj pocit, úplne seriózne mám pocit, že ja neviem, v akých zväzkoch žijete vy, keď sa cítite byť ohrození tým, že homosexuálne orientovaní ľudia alebo heterosexuálne orientovaní ľudia, ktorí nechcú vstúpiť do manželstva z rôznych dôvodov, by mohli žiť v nejakom inom oficiálne uznanom zväzku. Pán Kotleba, povedzte mi, ako to ohrozí vaše manželstvo? Čo sa stane v momente, keby prešla táto právna úprava? Čo sa stane? Rozvráti sa vám rodina? Prestanete byť tradičnou rodinou? Zláka vás niekto, aby ste, ja neviem, na aké chodníčky sa dali? Čo sa stane? Vy máte pochybnosti o svojej vlastnej integrite? Máte pochybnosti o integrite ľudí, ktorí žijú okolo vás, ktorí zdieľajú vaše hodnoty, ak sa to dá vôbec nazvať hodnotami, ktorí žijú v tradičných rodinách, vy máte o nich pochybnosti? Pretože napríklad ja o týchto ľuďoch nemám pochybnosť. Ja si myslím, že ak niekto žije v tradičnej rodine, ak žije v manželstve, napríklad v ňom žijem aj ja, žijú v ňom moji blízki, nemám absolútne žiadne pochybnosti, že to, že dáme slobodu niekomu inému, môže ovplyvniť ich život. Vy musíte žiť, prepáčte, ale naozaj v niečom, čo je veľmi fragile – jak sa to povie? – veľmi krehké, ďakujem pekne, vo veľmi krehkých vzťahoch, páni. To si nedokážete ako udržať vaše vzťahy, keď toto vstúpi do platnosti? To vás naozaj ohrozí? Ohrozia homosexuáli, ktorí zrazu budú mať okrem povinností aj nejaké práva? To vás naozaj ohrozí iks ypsilon druhov a družiek, ktorí žijú v krásnych rodinách? Oni majú deti, oni tu žijú na Slovensku lebo sa tu narodili, toto je ich krajina, domovina. Oni majú dokonca k tej krajine vzťah. Oni majú slovenské deti so slovenskými menami. Oni v tejto krajine pracujú, naozaj vytvárajú hodnotu a naozaj odvádzajú dane, z ktorých sa aj vy máte dobre napríklad momentálne ako verejne činné osoby. Povedzte mi, ako sa, ako vás ohrozí, vás, čo ste ženatí tam z tej družiny, tak ako to ohrozí vaše tradičné rodiny? Ja sa čudujem, vy chodíte po tých chodbách, máte svaly, ste silní muži, budíte ten dojem a vy sa cítite byť ohrození?! Tak potom je to o niečom inom. A je to, to niečo iné, tie pochybnosti, to sú vaše problémy, s ktorými sa môžte vyspovedať kľudne psychoterapeutom alebo hocikomu inému, ale nie tu unavovať vašimi oplzlými, hlúpymi, dehonestujúcimi, urážlivými rečami nás tu v tejto sále a všetkých tam vonku. Nedávno, celkom nedávno na jednej bratislavskej škole spáchalo 14-ročné dieťa – teraz sa prestaňte usmievať, teraz to bude trochu smutné – na jednej bratislavskej škole spáchalo 14-ročné dievča samovraždu. Spáchala samovraždu preto, lebo bola homosexuálne orientovaná a mala silný pocit, že táto spoločnosť ju neprijme. Napísala o tom listy. A vy, pán Kotleba, hovoríte, že vy nechcete nikomu ubližovať. Vy nechcete ani tým Rómom ubližovať, vy nechcete ani Moslimom ubližovať, vy nechcete nikomu ubližovať, vy nechcete ani agentom mimovládok ubližovať, vy nechcete samozrejme ubližovať ani homosexuálom. Ale ja sa vás chcem opýtať, či sa necítite tým, čo šírite, tou nenávisťou, tými hlúpymi rečami o homosexuálne orientovaných ľuďoch, či sa necítite tak trochu spoluzodpovedný za stav tejto spoločnosti, ktorá nedokáže akceptovať a priznať okrem povinností aj nejaké práva homosexuálne orientovaným jednotlivcom. A nechcem sa to pýtať tak na rovinu, ale ak by ste si prečítali prípad samovraždy toho dievčaťa, ja si myslím, že možno by ste si mohli vstúpiť do svedomia a prijať zodpovednosť za stav tejto spoločnosti, keď už sedíte v Národnej rade Slovenskej republiky. Ďakujem. (Potlesk.)